(明)宋濂 撰
文学篇
文学之事自古及今以之自任者众矣然当以圣人之文为宗文之立言简竒莫如易又莫如春秋序事精严莫如仪礼又莫如檀弓又莫如书书之中又莫如禹贡又莫如顾命论议浩浩而不见其涯又莫如易之大传陈情托物莫如诗诗之中反复咏叹又莫如国风铺张王政又莫如二雅推美盛徳又莫如三颂有阖有开有变有化脉络之流通首尾之相应莫如中庸又莫如孟子孟子之中又莫如养气好辨等章呜呼濂之所言者略尔以其所言推其所不言葢可知矣人能致力于斯得之深者固与天地相始终得其浅者亦能震荡翕张与诸子较所长于一世虽然此特论为文之体然耳若原其本则未也其本者何也天地之间至大至刚而吾藉之以生者非气也耶必能养之而后道明道明而后气充气充而后文雄文雄而后追配乎圣经不若是不足谓之文也何也文之所存道之所存也文不系道不作焉可也苟系于道则万世在前不谓其乆吾不言焉言则与之合也万世在后不谓其逺吾不言焉言则与之合也是故无小无大无外无内无古无今非文不足以宣非文不足以行非文不足以传其可以无本而致之哉浦阳虽小邑自宋以来以文知名者甚众大抵据经为本有足贵者故濓悉传其人而僭诵所闻于其首作文学篇第四
于房县人其先自河内来迁父暠有学行尤长于文辞会五季之乱抗志不仕以布衣终后以房贵赠大理寺丞房为文有父风而精简过之逺迩学徒咸从之游中嘉佑四年进士第官至尚书屯田贠外郎通判应天府南京留守司兄立壁皆举进士于乡弟清穆去为浮屠亦以文鸣诸子世封正封亦举进士世封能暗记六经三史正封尤以愽洽自负每兄弟论辨旁引曲证各厯诵全文一字不遗人号为双璧初世封善属文项刻数千言纵横变通无不如意自以为所向无敌及同正封见欧阳修修不然之世封惭修因授以为文之道世封之学于是益进晚乃着易书诗传四十巻正封着春秋三传是非说二十巻正封善正书酷类颜真卿世多传之有方蒙者尝受学世封辑其家三世能文者七人号七星集云
赞曰于房论文有曰阳开阴阖俯仰变化出无入有其妙若神何其言之善也葢文主于变变而无迹之可寻则神矣司马迁班固韩愈之徒号为文章家其果能易此言哉宜其三世以文名也濓窃慕之厯求其文而不可多得近过左溪山见房之子正封所书碑字势雄拔如蛟螭虎豹盘拏后先慨然想见其为人登髙遐望精神为之飞动呜呼数百载之下能令人思之不置者必有以也夫
朱临其先家吴兴五季避乱迁浦阳临少颕悟从安定胡瑗游瑗以明体适用之学教东南人士或治经或治事各有条法长乐刘彛授周礼又兼习水利临乃授春秋瑗尝着春秋辨要唯临得之为精临晚年好唐陆淳学淳之师啖助赵匡尝会三